Potrivit declaraţiei de avere depuse în iunie 2014, Udrea deţine, din 2013 şi 2014, 9 terenuri intravilane în Bucureşti, conform actului de partaj, iar restul de 18 terenuri sunt agricole, în judeţul Călăraşi, dobândite prin vânzare - cumpărare. Astfel, Elena Udrea a cumpărat teren agricol în comunele Suhatu, Nana, Gurbăneşti şi Săruleşti, din judeţul Călăraşi, în total de 420.665 mp.

Elena Udrea a dobândit, conform actului de partaj, în 2013 şi două case în Bucureşti şi două autoturisme Fiat şi Mercedes.

De asemenea, Udrea menţionează în declaraţia de avere că are bijuterii din aur şi argint în valoare de 100.000 euro. În precedenta declaraţie de avere, avea trecute bijuterii de 50.000 de euro.

Udrea a vândut în 2014 şi două imobile, cu 255.000 euro, dar şi un autoturism Porsche Cayenne, cu 5.000 euro. Ea are mai multe conturi şi depozite bancare, din 2007 până în 2011, de aproximativ un milion lei şi 85.900 euro.

De asemenea, Udrea este creditor şi finanţator la mai multe persoane şi firme, printre care Agro Green Nana, cărora le-a dat împrumuturi de 2.217.360 lei şi 380.000 euro şi nu are datorii.

În declaraţia de avere, Udrea mai arată că a obţinut venituri din funcţia de deputat de 58.900 lei, dar şi 460.000 euro din partajul cu Dorin Cocoş.

Ea este asociat unic la Agro Green Nana şi asociat la alte firme: Bai Boghiş SRL, Tim Rail Cargo SRL şi Rail Operator Cereal SRL. Este fondator al fundaţiei Proeuropa şi preşedinte al Partidului Mişcarea Populară.